ORDE do 4 de novembro de 2010 pola que se fixan as tarifas máximas aplicables á asistencia sanitaria concertada polo Servizo Galego de Saúde e se revisan os prezos dos concertos vixentes.
CONSELLERÍA DE SANIDADE — III. OUTRAS DISPOSICIÓNS — 16/11/2010

O Real decreto 1679/1990, do 28 de decembro, polo que se aproban as transferencias á Comunidade Autónoma de Galicia das funcións e servizos do Instituto Nacional da Saúde, establece como unha das súas funcións a actualización dos concertos coas entidades e institucións sanitarias ou asistenciais que presten servizos á comunidade autónoma.
A Lei 8/2008, do 10 de xullo, de saúde de Galicia, no seu artigo 76º, establece que corresponde á Consellería de Sanidade aprobar os módulos económicos para a prestación de servizos propios e concertados do Servizo Galego de Saúde.
En atención a isto, a contratación, no ámbito do Servizo Galego de Saúde, de servizos de asistencia, axustarase ás modalidades de prestación que se establezan e no xeito e condicións que se determinen.
A Orde do 4 de setembro de 2008, publicada no DOG nº 190, do 1 de outubro, establecía as normas para a revisión das condicións económicas aplicables á prestación de asistencia sanitaria concertada polo Servizo Galego de Saúde, con efectos do 1 de xaneiro de 2007.
No entanto, a dureza e profundidade da crise económica actual lévanos a realizar un esforzo significativo para paliar as súas consecuencias e preservar os niveis acadados de desenvolvemento e benestar. Como consecuencia desta, as finanzas públicas sufriron unha grave deterioración que nos obriga a tomar medidas de axuste adicionais co obxecto de reducir o déficit público en concordancia co establecido no acordo marco coas comunidades autónomas aprobado polo Consello de Política Fiscal e Financeira.
Por todo o anterior, faise necesaria a revisión das condicións económicas dos concertos de asistencia sanitaria para adecualas á situación económica actual.
En virtude de todo isto, por proposta da Dirección de Recursos Económicos, en uso das facultades que me confire o artigo 38º da Lei 1/1983, do 22 de febreiro reguladora da Xunta e da súa Presidencia, modificada pola Lei 11/1988, do 20 de outubro,
DISPOÑO:
Artigo 1º.-Tarifas.
Esta orde ten por obxecto fixar as tarifas máximas aplicables tanto ás autorizacións de uso temporais coma á asistencia sanitaria concertada e á revisión de prezos dos concertos vixentes para todos aqueles concertos que non teñan establecido no seu texto un sistema de actualización de prezos específico para este.
As tarifas máximas e a revisión de prezos que se aplicarán a partir da entrada en vigor desta orde serán as que se especifican a continuación:
Ver referencia pdf "22000D004P006.PDF"
4.2. A Dirección de Asistencia Sanitaria poderá propoñer a concertación de procesos médicos e/ou cirúrxicos distintos aos sinalados nos puntos anteriores de xeito individualizado aos centros privados xa concertados ou non. As condicións económicas e asistenciais quedarán fixadas con carácter previo e reflectiranse nos pregos ou requisitos de contratación.
4.3. A facturación por procesos médicos e cirúrxicos será incompatible coa facturación por estadías.
Artigo 2º.-Revisión de tarifas.
1. As tarifas máximas publicadas nesta orde son as que se aplicarán a todos aqueles concertos que no momento da súa entrada en vigor teñan un prezo superior a estas.
2. Todos aqueles concertos que no momento da entrada en vigor desta orde teñan un prezo inferior aos das tarifas máximas publicadas nesta manterannos.
3. Esta revisión de tarifas non será aplicable á aqueles concertos nos que se prevexa unha cláusula de revisión distinta.
4. Serán revisadas polo Servizo Galego de Saúde as tarifas dos concertos vixentes a partir do día seguinte da publicación desta orde no Diario Oficial de Galicia.
5. As tarifas máximas das autorizacións de uso temporais a partir da data de entrada en vigor desta orde serán as incluídas nela. Non obstante, as tarifas das autorizacións de uso temporais vixentes na entrada en vigor desta orde manteranse para o período autorizado.
Artigo 3º.-Delegación.
Delégase nas/nos secretarias/os provinciais do Servizo Galego de Saúde a competencia para o asinamento dos concertos individuais que sexan precisos de hemodiálise e diálise domiciliaria, sen que en ningún caso poidan superarse as tarifas fixadas nesta orde.
Artigo 4º.-Unidades de control.
As unidades de control de concertos das direccións provinciais velarán polo correcto cumprimento das obrigas das empresas concertadas e, en particular, das que se refiren ao tratamento adecuado dos pacientes da Seguridade Social.
Artigo 5º.-Impostos e taxas.
Nas tarifas indicadas en todos e cada un dos números anteriores considéranse incluídos todos os impostos, taxas e demais cargas legais e, especificamente, o imposto sobre o valor engadido (IVE) dos servizos gravados con el.
Disposicións derradeiras
Primeira.-Facúltase á persoa titular da Xerencia do Servizo Galego de Saúde e á persoa titular da Dirección de Recursos Económicos para adoptaren as medidas necesarias en relación coa execución e desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 4 de novembro de 2010.
Pilar Farjas Abadía
Conselleira de Sanidade